Eelmises Sirbis üritasin ma tõestada, et arenemiseks peab kogu aeg tegema muudatusi ja seda, et meie konkurentsieeliseks on seni olnud kiire kohanemisvõime. Alustuseks olgu öeldud, et riik saab luua majanduskeskkonna, aga ei saa ettevõtjate ja töövõtjate tööd ära teha. Kahjuks on meil aeg-ajalt levinud arusaamine, et riik tehku. Tänapäeval oleme kõik mingil viisil globaalsel tööjõuturul ja globaalsel kaupade ning teenuste turul. Turul, kus on  küll barjääre, alates riigipiiridest kuni keelteni, aga see on ikkagi globaalne turg. Ning sellel turul teenib ketraja sada kuni nelisada dollarit kuus ja programmeerija tuhat kuni kümme tuhat dollarit kuus. Geniaalsemad rohkemgi. Kui hakkad ettevõtjaks ja teed palju tööd ning on ka palju õnne, võib saada sama rikkaks kui Bill Gates. Kui inimene töötab avalikus sektoris, siis sõltub sissetulek peale tema enda tubliduse peamiselt sellest, kui kallist toodangut erasektoris töötaval naabril õnnestub müüa. See  tähendab, et kui kooli kasvandikud on ketrajad, aga üle lahe Soomes on Nokia insenerid, siis sealt tuleb ka õpetajate palga vahe.